《拟古二十七首 其二十七》
明代·孙承恩

我有五亩宅，迢迢东海隅。有屋盈百椽，有芋亦数区。

曲栏接芳榭，脩竹俯清渠。过门无俗宾，接席皆文儒。

别来岁星周，惆怅恒郁纡。岂惟负风月，猿鹤皆怨吁。

白云何英英，招邀与之俱。誓将返吾辕，归读先人书。

达人委元化，出处无定拘。命运既已然，徘徊将何如。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。